Diari Oficial de la Generalitat Valenciana


Sumari del DOGV 9846, del 10-05-2024 (2024/3563)

RESOLUCIÓ de 7 de febrer de 2024, del director general d'Urbanisme, Paisatge i Avaluació Ambiental, per la qual es formula declaració d'impacte ambiental del projecte de planta solar FV Morvedre 7 de 49,995 MWp i la seua infraestructura d'evacuació, en els termes municipals de Sagunt, Albalat dels Tarongers i Petrés. Expedient: (3112491) 62/2023/AIA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9846

Data del DOGV
:   10-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/3563


Data del document
:   07-02-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 7 de febrer de 2024, del director general d'Urbanisme, Paisatge i Avaluació Ambiental, per la qual es formula declaració d'impacte ambiental del projecte de planta solar FV Morvedre 7 de 49,995 MWp i la seua infraestructura d'evacuació, en els termes municipals de Sagunt, Albalat dels Tarongers i Petrés. Expedient: (3112491) 62/2023/AIA. [2024/3563]  
  
«Declaració d'impacte ambiental  
Expedient: (3112491) 62/2023/AIA.  
Projecte: planta solar FV Morvedre 7 de 49,995 MWp i la seua infraestructura d'evacuació.  
Promotor: Renovalia Alcántara, SL.  
Òrgan substantiu: Servici Territorial d'Indústria, Energia i Mines de València.  
Ref. òrgan substantiu: ATALFE/2021/10.  
Localització: termes municipals de Sagunt, Albalat dels Tarongers i Petrés (València).  
1. Objecte i descripció del projecte  
L'empresa Renovalia Alcántara, SL, promou un projecte d'instal·lació solar fotovoltaica i infraestructura d'evacuació, en els termes municipals de Sagunt, Albalat dels Tarongers i Petrés (València).  
El projecte preveu una potència nominal d'inversors de 50,31 MWn, amb una potència pic de 49,995 MWp. El conjunt de tots els inversors estarà limitat a la potència del permís d'accés i connexió de 45 MW, a través d'un PPC independent.  
Les parcel·les cadastrals vinculades se situen en el polígon 4, parcel·les: 279, 281, 315, 325, 327, 331, 333, 334, 336, 341, 362 i 9149; en el polígon 5, parcel·les: 19, 20, 36, 58, 112, 113, 115, 124, 127, 128, 142, 146, 148, 159, 165, 166 i 9018; i en el polígon 15, parcel·les: 28, 47, 72, 87, 142, 143, 166, 202, 203 i 207, del terme municipal de Sagunt (València).  
La superfície total de les parcel·les vinculades és de 78,07 ha i l'àrea de la superfície ocupada associada al perímetre envolupant de tots els equips i infraestructures és de 50,52 ha.  
La planta solar estarà constituïda per mòduls solars de sistema bifacial muntats directament sobre el sòl en estructura fixa, distribuïts en diversos recintes. Els panells es connectaran en sèrie i s'agruparan en inversors de strings per a l'augment posterior de tensió en els 20 centres de transformació des de 0,66 kV fins a 30 kV.  
Els centres de transformació de la planta FV Morvedre 7 s'interconnectaran mitjançant cinc línies subterrànies de 30 kV (LSMT), que discorreran per terrenys de propietat del titular de la planta i camins de domini públic, fins a arribar a la nova SET Algímia 132/30 kV. Les LSMT de 30 kV, amb una longitud total de 18,5 km, travessaran les parcel·les 279, 281, 315, 325, 327, 331, 336, 372, 460, 9136, 9139, 9140, 9142, 9149, 9154, 9157 i 9159 del polígon 4; parcel·les 58, 112, 113, 124, 128, 142, 159, 165, 166, 9012, 9014 i 9018 del polígon 5, i parcel·les: 47, 72, 87, 142, 143, 166, 207, 9024, 9026 i 9029 del polígon 14, en el terme municipal de Sagunt (València). La SET Algímia 132/30 kV es construirà en les parcel·les cadastrals 460 i 127 del polígon 4 del terme municipal de Sagunt (València), amb una superfície ocupada de 3.830 m².  
L'evacuació de l'energia produïda per la planta es realitzarà de manera conjunta amb Morvedre 8 (ATALFE/2021/12). Estes plantes compartiran la SET Algímia 132/30 kV des de la qual s'eleva la tensió a 132 kV per a evacuar l'energia mitjançant una línia d'alta tensió aerosubterrània en 132 kV Algímia-Gilet fins a la SET Gilet. D'esta subestació partix la línia d'evacuació d'alta tensió 220 kV Gilet-Sagunt, que enllaçarà amb el centre de seccionament i mesura (CSM). El CSM connectarà mitjançant una línia subterrània d'alta tensió de 220 kV (Sagunt-Morvedre) i 125 m de longitud amb la SET Morvedre REE 220 kV (punt final d'evacuació a la xarxa). Esta línia, inicialment projectada amb una longitud acumulada de 13 km (10,997 km en aeri), i un total de 50 suports, es projecta finalment soterrada, excepte el tram comprés entre els suports 22 i 29 (denominats així en l'EsIA), en atenció als informes de la Direcció General de Política Territorial i Paisatge (mencionats en apartats posteriors), per a evitar una fragmentació territorial i visual, i respectar la infraestructura verda del territori. La longitud total de la línia d'evacuació tindrà aproximadament 10.800 metres (dos trams soterrats d'uns 9.600 m i 1.200 m en aeri) i es preveuen 8 suports metàl·lics. El tram en aeri es deu a la complexitat del traçat per les infraestructures existents (A-23, AP-7, vies auxiliars d'acceleració i desceleració i la línia de tren «bifurcació Terol-Sagunt»).  
  
La SET Gilet 132/220 kV s'emplaçarà en la parcel·la 10 del polígon 81 del terme municipal de Sagunt, amb una superfície ocupada de 4.000 m². El centre de seccionament i mesura (CSM) se situarà en el parc empresarial de Sagunt, amb una superfície de 1.133 m².  
L'accés a la planta es realitzarà des de la carretera autonòmica CV-320 al punt quilomètric 17, i des de la intersecció entre el camí Barajunta i el camí Estepar.  
Per a l'execució del projecte es preveuen les activitats constructives següents: esplanació i condicionament del terreny mitjançant excavacions, farciments i compactació i estabilitat de talussos; adequació de camins existents fins a assolir l'amplària suficient per al trànsit dels vehicles de muntatge i manteniment; construcció de vials interiors; tancaments; clavament dels perfils metàl·lics d'estructures en el terreny; obres de drenatge; realització de rases per a cablejat; lloses de formigó per a edificis prefabricats a una profunditat de 15 cm; implantació de les casetes dels centres de transformació i caseta de control i seguretat i instal·lació d'aparellatges i equips. El termini previst d'execució del projecte és d'un any a partir de l'obtenció de tots els permisos administratius.  
2. Tramitació administrativa  
De conformitat amb l'annex VI (part B, epígraf n) de la Llei 21/2013, de 9 de desembre, d'avaluació ambiental, el fraccionament de projectes és el mecanisme artificiós de divisió d'un projecte amb l'objectiu d'evitar l'avaluació d'impacte ambiental ordinària en el cas que les magnituds superen els llindars establits en l'annex I. Les característiques pròpies del present projecte determinen que constituïx, per si mateix, un supòsit d'avaluació ambiental ordinària. El Servici Territorial d'Indústria, Energia i Mines (òrgan substantiu) ha admés a tràmit l'expedient per a l'autorització, per la qual cosa, correspon a este òrgan ambiental l'avaluació d'impacte ambiental del projecte, de conformitat amb la legislació autonòmica i en concordança amb l'article 11 de la Llei 21/2013, de 9 de desembre.  
En data 22 de febrer de 2023, el Servici Territorial d'Indústria, Energia i Mines de València (STIEMV) va donar trasllat a l'òrgan ambiental de la sol·licitud de pronunciament ambiental del projecte de la planta solar FV Morvedre 7 i infraestructura d'evacuació. De conformitat amb l'article 61.2 de la Llei 39/2015, d'1 d'octubre, en data 24 de febrer de 2023, l'òrgan ambiental comunica a l'òrgan substantiu la no iniciació del tràmit d'EIAO per no haver finalitzat el termini d'informació pública, en concordança amb l'article 39 de la LEA i l'article 26 del Decret llei 14/2020.  
En data 22 de març de 2023, es rep l'expedient complet per a iniciar el procediment en el Servici d'Avaluació d'Impacte Ambiental, al qual correspon tramitar l'avaluació d'impacte ambiental del projecte. Amb la sol·licitud, l'STIEMV referencia diferents carpetes compartides, que contenen, entre d'altres, la documentació següent:  
  
- Projecte tècnic planta solar FV Morvedre 7 (agost 2022).  
- Projectes tècnics SET Algímia i SET Gilet (setembre 2022).  
- Projectes tècnics de les línies d'alta tensió de 132 kV i 220 kV (desembre 2022).  
- Estudi d'impacte ambiental ordinari i addenda informe de l'inventari ambiental de l'EsIA (tots dos de setembre 2022).  
- Estudi d'integració paisatgística (octubre 2022).  
- Memòria justificativa del compliment dels criteris del Decret llei 14/2020 (setembre 2022).  
- Pla de desmantellament (març 2022).  
Este expedient va ser sotmés a informació pública mitjançant un anunci en el BOP núm. 14, de data 20 de gener de 2023, i en el DOGV, núm. 5077, de data 19 de gener de 2023, i el tràmit va finalitzar el 3 de març de 2023. Durant el període d'informació pública es van presentar al·legacions per part de diferents particulars afectats pel procediment, principalment referides a les afeccions produïdes en les diferents parcel·les per la línia d'evacuació en aeri. Consta en l'expedient la resposta del promotor a les al·legacions. Es concreten pel seu caràcter ambiental les següents:  
- Implantació de la central en sòls amb un alt valor agrològic i falta d'estudi d'alternatives en altres ubicacions més viables en zones degradades del terme municipal de Sagunt amb una distància inferior al punt d'accés i connexió concedit.  
El promotor, en el seu escrit de resposta, assenyala que l'article 10 del Decret llei 14/2020 fa referència a l'emplaçament de les centrals fotovoltaiques, no a les estructures d'evacuació, l'impacte en el territori de les quals és inferior. A més, considera que l'EsIA conté una anàlisi d'alternatives complet i exhaustiu en l'apartat 2 (examen d'alternatives de la planta fotovoltaica). Així, s'analitzen detalladament tant l'alternativa zero (no realització del projecte) com tres alternatives diferents d'ubicació de l'FV Morvedre 7, i les infraestructures necessàries per a evacuar l'energia produïda per la planta. En relació amb la línia aèria, Renovalia ha decidit soterrar gran part de les infraestructures aèries (desenvolupat en apartats posteriors).  
- En un altre orde, s'al·lega que els projectes FV Morvedre 6, FV Morvedre 7 i FV Morvedre 8 haurien sigut objecte d'una fragmentació il·legal, dividint un únic projecte fotovoltaic en diversos projectes de capacitat inferior a 50 MW. El promotor conclou, en l'escrit de resposta, que no hi ha fraccionament dels projectes, apel·lant que s'han configurat com a projectes elèctrics independents amb els seus propis camins d'accés i tanca perimetral.  
Simultàniament al període d'informació pública, es va formular una consulta per part de l'òrgan substantiu a les administracions públiques afectades. S'ha rebut còpia dels següents informes:  
- En dates 3 i 8 de febrer de 2023, ADIF emet informes favorables sempre que el promotor dispose de les autoritzacions d'este administrador d'infraestructures. Així mateix, les obres plantejades hauran d'ajustar-se al que s'establix en l'esmentada Llei 38/2015, del sector ferroviari, i el seu reglament d'aplicació, en particular, pel que fa a la seua compatibilitat i delimitació amb les zones de domini públic, protecció i línia límit d'edificació. D'altra banda, en relació amb la línia d'evacuació, els encreuaments amb la línia Sagunt-bifurcació Terol (obertura entre suports 23 i 24), amb la via en construcció del nou accés ferroviari al Port de Sagunt i amb la línia València nord al canviador de la Boella (obertura entre suports 5 i 6), hauran de complir la ITC-LAT-01 a 023 del Reglament sobre condicions tècniques i garanties de seguretat en línies elèctriques d'alta tensió.  
  
- En data 9 de febrer de 2023, l'Ajuntament de Petrés emet informe favorable a la proposta del promotor del canvi a línia subterrània al seu pas pel municipi, i el desviament de la traça de la línia per la vora de la parcel·la urbana amb referència cadastral 1263402XJ3916C. Així mateix, consta en l'expedient un informe favorable a la compatibilitat urbanística per a la implantació de la infraestructura elèctrica Algímia-Sagunt enterrada, de data 5 d'agost de 2022.  
- En data 16 de febrer de 2023, el Servici de Gestió Territorial (SGT) emet un informe viable condicionat a la modificació i/o l'estudi de les zones afectades per inundabilitat, i compatible amb la línia d'interconnexió subterrània de 30 kV de connexió dels CT. Este informe no avalua la infraestructura comuna d'evacuació des de la SET Algímia al CSM de Sagunt. El promotor, mitjançant un escrit de data 24 de febrer de 2023, accepta totes les mesures correctores establides en este.  
- En data 17 de febrer de 2023, l'Ajuntament de Sagunt emet dictamen municipal desfavorable a la planta FV Morvedre 7 i la seua infraestructura d'evacuació, i, en data 22 d'eixe mateix mes, informe complementari en el mateix sentit. El promotor dona resposta a sengles informes acreditant la plena compatibilitat de l'FV Morvedre 7 i la seua viabilitat. Així mateix, planteja el soterrament de pràcticament la totalitat de la línia d'evacuació.  
- En data 20 de febrer de 2023 (primer informe), el Servici d'Infraestructura Verda i Paisatge (SIVP) emet un informe en què requerix l'esmena de determinats condicionants.  
- En data 27 de febrer de 2023, la Direcció General de Medi Natural i Avaluació Ambiental (DGMN) emet informe favorable condicionat al fet que s'excloga el terreny forestal de les instal·lacions de la planta i es canvie el traçat de l'LSAT Algímia-Gilet 132 kV perquè discórrega íntegrament per camins existents. Acceptats pel promotor els condicionants en la seua resposta en data 17 de març de 2023, no consta nou informe de la DGMN.  
En data 27 de febrer de 2023, en resposta als requeriments establits en el primer informe de l'SIVP, Renovalia, en el seu escrit de resposta, aporta un document «annex número 1», en què es mostra conforme a tots ells, amb les consideracions següents: (…) Cal destacar que, en la parcel·la 315 del polígon 4, no pot ocupar-se la zona suggerida indicada en este informe, ja que hi ha una zonificació arreplegada en el Pla general d'urbanisme de l'Ajuntament de Sagunt, que impedix l'ús d'esta mena d'instal·lacions. Per la qual cosa, com s'indica prèviament, es mantindrà vegetació o trasplantarà vegetació en la zona no ocupada per les instal·lacions (…). En l'annex s'inclou una ortofoto amb les parcel·les reflectint la vegetació que s'han de respectar, ocupar i trasplantar.  
  
Quant a la línia d'evacuació, es proposa que se soterre, excepte les obertures compreses entre els suports 22 i 29, a causa de la complexitat de l'entramat de vies (encreuament de l'A-23 i AP-7), de manera que quede en aeri un tram aproximadament de 1.200 m, amb un total de 8 suports i dos trams soterrats d'un total aproximat de 9.600 m. En este sentit, esta modificació no ve recolzada en cap pla ni documentació en què es puga comprovar exactament per on discorrerà esta línia. El promotor també incorpora en l'annex les mesures d'integració paisatgístiques propostes en l'informe de l'SIVP i el seu cost.  
  
- En data 2 de març de 2023, l'SIVP emet un segon informe favorable a la planta fotovoltaica, condicionat, entre d'altres, al fet que es duguen a terme determinades MIP. Este informe posa fi a la intervenció de la direcció general competent en matèria d'infraestructura verda i paisatge, segons s'indica en este. Així mateix, consta en l'expedient escrit del promotor de data 22 de març de 2023 a l'òrgan substantiu, en el qual expressa la seua conformitat amb els condicionants de l'informe, i insta, al seu torn, la DG de Qualitat i Educació Ambiental a emetre una DIA favorable l'eficàcia de la qual es retrotraga a una data prèvia a l'1 de març de 2023.  
Cal indicar, referent a això, que el tràmit preceptiu i previ d'informació pública va finalitzar el 3 de març de 2023.  
- En dates 22 i 23 de març de 2023, l'Ajuntament de Sagunt, en resposta al promotor, emet informe desfavorable al traçat soterrat per falta de documentació essencial per a comprovar el compliment de la normativa vigent, i hi al·lega que la suma de les superfícies que ocupen totes les plantes situades en el terme municipal tripliquen el màxim del 3 % regulat en el Decret llei 1/2022.  
- En data 25 d'abril de 2023, este òrgan ambiental va emetre requeriment a l'òrgan substantiu per a comunicar-li que no s'havien rebut els informes preceptius i vinculants en matèria d'ordenació del territori, concretament referent a la infraestructura d'evacuació.  
  
- En data 3 juny de 2023, l'òrgan substantiu aporta nova documentació a l'expedient. Entre la documentació, remet informe de l'SGT de data 20 d'abril de 2023. L'informe conclou que, vist que en la documentació remesa pel promotor no es fa cap referència expressa a l'afecció de determinats sectors de la planta per inundabilitat, es reitera en la conclusió del seu primer informe de data 16 de febrer de 2023:  
  
«(…) prenent en consideració el que s'expressa en este informe respecte al compromís necessari que ha d'adoptar el promotor de no afectar l'actual topografia abancalada dels sectors afectats per perillositat d'inundació de caràcter geomorfològic, o bé presentar la documentació necessària per a poder discernir esta afecció en la zona afectada, o el compromís i la modificació del projecte orientat a la no instal·lació d'elements de producció i/o transformació conforme a les determinacions del Pla d'acció territorial de caràcter sectorial sobre prevenció del risc d'inundació a la Comunitat Valenciana, de la resta de normativa d'aplicació i de les cartografies oficials d'ordenació del territori».  
  
En data 20 d'abril de 2023, en un informe independent al de la planta fotovoltaica, l'SGT emet informe a la infraestructura d'evacuació. Considera no viable la línia d'evacuació, a excepció del tram aeri entre els suports 22 i 29. Així mateix, l'SGT insta el promotor a proposar una alternativa soterrada, sobre la base del primer informe de l'SIVP. Quant a les subestacions, es considera viable la SET Gilet i no viable la SET d'Algímia. No obstant això, este informe es referix al traçat original a l'alternativa seleccionada en l'EsIA, no té en compte la nova documentació aportada pel promotor en el seu «annex número 1», de data 27 de febrer de 2023, enviat a l'SIVP, en què planteja la solució definitiva amb la totalitat de la línia en subterrani (excepte el tram entre els suports 22 i 29).  
- En data 30 d'octubre de 2023, de conformitat amb el que es preveu en l'article 82 de la Llei 39/2015, d'1 d'octubre, este òrgan ambiental va donar tràmit d'audiència a l'interessat perquè, en el termini de 10 dies, presentara les al·legacions i la documentació que estimara pertinent. En data 15 de novembre de 2023, el promotor remet a este òrgan ambiental les al·legacions al tràmit d'audiència i la seua petició de DIA amb caràcter retroactiu.  
Atés el criteri de l'Advocacia General de la Generalitat (ref. C/I/10015/2023 23772, de 27.10.2023), la present resolució determina, als únics efectes ambientals, la conveniència de fer l'actuació i les condicions en què ha de realitzar-se, sense que calga conéixer qüestions urbanístiques (inclusivament relatives a l'atribució d'ús i aprofitament en sòl no urbanitzable) dirigides a l'òrgan substantiu.  
3. Consideracions ambientals  
La promoció de les energies renovables és un dels objectius de la política energètica de la Unió Europea, ja que el fet d'usar-les constituïx una part important del paquet de mesures necessàries per a reduir les emissions de gasos d'efecte d'hivernacle i també per a complir l'Acord de París i el marc de la Unió en matèria de clima i energia per a 2030.  
  
A la Comunitat Valenciana, les dades d'emissions de GEH verificades per a 2022 mostren que el valor acumulat per a les instal·lacions de generació d'energia a partir de combustibles fòssils implantades en este territori s'ha incrementat de manera constant i rellevant en els últims dos anys situant-se al mateix nivell que en 2019 (per damunt dels valors de 2017 i 2018).  
El Pla nacional integrat d'energia i clima (PNIEC) 2021-2030, en coherència amb les estratègies de la Llei 7/2021, de 20 de maig, de canvi climàtic i transició energètica, perseguix aconseguir en 2050 la neutralitat climàtica a Espanya, en coherència amb els objectius de la Unió Europea, i la transició cap a un sistema elèctric descarbonitzat, la qual cosa implica una incorporació important i sostinguda de fonts renovables.  
El Pla d'energia sostenible de la Comunitat Valenciana 2020 i l'Estratègia valenciana de canvi climàtic i energia 2030 de la Generalitat recullen els objectius i les estratègies de la Unió Europea i de l'Estat espanyol, plantejant com a objectiu aconseguir 2.500 MW de potència instal·lada en centrals fotovoltaiques l'any 2030.  
En l'actualitat, la potència instal·lada a la Comunitat Valenciana està lluny de complir estos objectius (se situa per davall dels 500 MW), per la qual cosa la implantació de plantes solars, amb les degudes mesures de mitigació de l'afecció ambiental que puguen comportar, és una prioritat en el context energètic, per al compliment dels objectius de descarbonització, reducció d'emissions de gasos d'efecte d'hivernacle i mitigació del canvi climàtic, diversificació de les fonts de subministrament, foment de la seguretat del proveïment energètic i disminució de la dependència energètica d'altres territoris.  
Anàlisi d'alternatives  
L'estudi d'impacte ambiental analitza quatre alternatives quant a la ubicació del projecte, incloent-hi l'alternativa zero (no execució del projecte). L'alternativa 1 i 2, situades al sud i al sud-oest del municipi de la Vall d'Uixó, es descarten per una major necessitat d'ocupació de sòl i major longitud de línia d'evacuació, a més de per la seua ubicació en àrees del PORN Serra d'Espadà, en hàbitats d'interés comunitari i terrenys PATFOR. Se selecciona l'alternativa 3, situada al nord del terme municipal de Sagunt, per la seua no afecció a espais naturals en règim de protecció especial, la minimització de l'àrea ocupada i la menor longitud de la línia d'evacuació.  
Consultat el visor cartogràfic d'IDEV, la planta seleccionada s'emplaça sobre parcel·les qualificades en el PGOU com a sòl no urbanitzable comú (SNUC) d'ús agrícola, ocupant un 0,79 % del sòl amb esta qualificació en el municipi de Sagunt. Segons l'SGT i d'acord amb la Instrucció de la consellera de Política Territorial, Obres Públiques i Mobilitat de la Generalitat de 5 de desembre de 2022, es determina que les plantes fotovoltaiques autonòmiques (potència instal·lada inferior a 50 MW) no computen per a la limitació d'ocupació del sòl.  
  
Quant a la línia d'evacuació, de tres alternatives estudiades, s'opta per la de menys impacte a l'avifauna, flora, paisatge i territori, i menor longitud d'encreuament per recursos naturals. Gran part del recorregut de la línia discorre per SNUC agropecuari, SNU protegit agrícola i per sòl de nou desenvolupament industrial ZND-IN el tram de línia de 220 kV. L'SGT i l'SIVP, en els seus informes, insten el promotor a estudiar-ne el soterrament, i l'informe de l'SIVP concreta que ha de ser pels camins rurals existents o aprofitant corredors ja creats (línies existents, xarxes viàries, ferrocarril, etc.). El promotor, en la seua resposta a l'informe de l'SIVP, proposa la línia soterrada des de la SET Algímia fins a la SET Morvedre, excepte les obertures entre els suports 22 i 29 (nomenclatura en els documents aportats pel promotor).  
Este òrgan ambiental no compta amb la documentació necessària per a discernir si el traçat definitiu de la línia subterrània d'evacuació discorre per camins rurals o límits de parcel·les; no obstant això, consultat el visor cartogràfic de l'IDEV, la zona disposa d'una extensa xarxa de camins que permeten la connexió contínua de la línia subterrània des de la SET Algímia fins al nus conformat per les infraestructures existents (V-23 i el ferrocarril València-Barcelona), excepte el tram entre els suports 22 i 29, que, a causa de la seua complexitat, es planteja en aeri.  
  
Respecte al traçat de la línia de 220 kV que discorre en l'espai comprés entre els polígons industrials camí la Mar i Parc Sagunt, atesa la complexitat tècnica i l'existència d'un corredor ferroviari i altres LAAT existents en este àmbit, este òrgan ambiental considera admissible la possibilitat d'optar per la línia en aeri, en el tram comprés entre el suport situat a l'oest de la V-23 i el centre de seccionament i mesura.  
  
En relació amb les alternatives d'ubicació de les SET Algímia i Gilet, s'opta per l'alterativa situada en terrenys agrícoles sense afecció a figures de protecció i la més pròxima al punt de connexió. Per al CSM, es considera un únic emplaçament condicionat a la disponibilitat dels terrenys i la proximitat a la SET Morvedre REE 220 kV.  
Afeccions a espais protegits i Xarxa Natura 2000  
La planta solar fotovoltaica es localitza fora de l'àmbit d'espais naturals protegits i espais protegits de la Xarxa Natura 2000; el més pròxim és la ZEPA Serra Calderona, a uns 3 km al sud-oest.  
  
Conforme a l'informe de la DGMN, no es produïx afecció a espais Xarxa Natura 2000, hàbitats catalogats, parcs naturals, microreserves, ni s'afecta cap hàbitat protegit de l'annex IV del Decret 70/2009.  
  
Quant al tram d'uns 400 m de línia aèria 132 kV (entre els suports 24 i 27), l'informe de la DGMN indica que discorre dins dels límits del PORN del Parc Natural de la Serra Calderona, en una zona catalogada com a àrea de predomini agrícola. No obstant això, es troba dins de la franja del corredor de localització d'infraestructura, segons s'establix en l'article 59.4 del Decret 77/2001, de 2 d'abril, del Consell, pel qual s'aprova el PORN de la Serra Calderona, per la qual cosa es considera viable. En este sentit, i com a mesura preventiva, s'haurà de vigilar este aspecte, tant en el replanteig com en la posterior execució del projecte.  
  
Flora i fauna  
La tanca de les instal·lacions que alberguen les plaques solars es troba envoltada de terreny forestal. L'informe de la DGMN establix com a condicionant deixar lliure de panells solars les subparcel·les b i e del polígon 4, parcel·la 333 de Sagunt, ocupada per garrofera de secà. El promotor accepta el condicionant reflectit en l'annex número 1 (resposta a l'SIVP).  
En relació amb la línia d'evacuació, l'informe esmentat reflectix que l'LSAT 132 kV, en aproximadament 1 km, discorre per terreny forestal ordinari, sense recolzar-se en camins existents i sobre sòl d'erosió potencialment alta i molt alta. La DGMN condiciona el seu informe a presentar una alternativa d'eixe tram de línia perquè discórrega íntegrament per camins existents. El promotor, en el seu escrit de 17 de març de 2023, hi mostra la seua conformitat i accepta totes i cada una de les mesures i indicacions arreplegades en este. No obstant això, en les dades que consten en este servici, no consta documentació gràfica d'esta modificació del traçat. L'EsIA, en el punt 5.4, per a contrarestar els impactes ocasionats a estos terrenys, com a mesura compensatòria, proposa revegetar les zones afectades emprant espècies autòctones i presents en la zona, amb regió de procedència certificada.  
Quant a la flora i la fauna, consultada la cartografia de la GVA, s'observa que, en l'àmbit de la central, no s'afecta cap espècie de flora protegida ni microreserves.  
L'informe de la DGMN destaca que, a menys de 2,5 km de les instal·lacions projectades, nidifica l'àguila cuabarrada (Aquila fascita), considerada com a espècie en perill d'extinció, segons el Catàleg valencià d'espècies de fauna amenaçades.  
Així mateix, i pel fet que en l'entorn del projecte hi ha espais XN 2000 que poden veure's afectats indirectament per les actuacions que s'hi duran a terme, així com la seua fauna i connectivitat ecològica, l'EsIA incorpora, atenent l'inventari de fauna, un estudi de repercussions sobre la XN 2000 i el PORN Serra Calderona, i conclou compatible l'execució d'infraestructures amb la conservació dels elements faunístics i florístics associats als espais de la XN 2000 identificats, sempre que s'establisquen les mesures mitigadores establides i orientades a la mitigació d'estos efectes, fonamentalment destinades a minimitzar la mortalitat d'espècies d'aus amb la instal·lació dels elements protectors necessaris i a pal·liar la pèrdua o l'alteració dels seus hàbitats mitjançant la creació i conservació d'hàbitats vegetals, que, al seu torn, podran servir de refugi per a les espècies de fauna de l'entorn.  
En nidificar l'àguila cuabarrada prop de les instal·lacions del projecte, l'informe de la DGMN establix que caldrà conservar i mantindre els cultius existents en aquelles zones de les parcel·les on no es vagen a instal·lar panells solars. Addicionalment, es preveu l'adquisició o arrendament de parcel·les de cultiu amb la intenció de mantindre cultius tradicionals, o, bé, restaurar l'ecosistema original, a fi de permetre el desenvolupament i la circulació de diferents grups d'animals. Es farà en una proporció d'almenys el 25 % de la superfície afectada.  
  
Addicionalment, el promotor en l'EsIA proposa mesures compensatòries que afavorisquen la nidificació, com la disposició de 15 caixes niu per a aus i 15 per a quiròpters. L'informe de la DGMN considera adequades les mesures establides, però, a més, s'hi haurà d'incloure una neteja d'estes caixes una vegada a l'any, abans de cada època de cria. Igualment, es considera oportuna la creació d'una tolla artificial o punt d'aigua amb la finalitat d'afavorir un increment de la biodiversitat. Per a preservar la pèrdua d'hàbitats s'inclou en esta resolució el condicionant 8.  
L'EsIA preveu una tanca cinegètica en tot el recinte permeable a la fauna. A més, per a evitar la col·lisió d'aus (especialment de l'àguila cuabarrada), en la tanca es col·locaran plaques metàl·liques o d'un material plàstic fabricat en poliestiré o similar, de color blanc i acabat mat de 20 x 20 o 25 x 25 cm, que se situaran almenys en els espais entre suports. Estes plaques s'han de revisar anualment i s'han de reposar les que puguen haver-se després, per a evitar, així, la pèrdua d'eficàcia de la mesura anticol·lisió.  
La zona del projecte es troba definida com a àrea prioritària de protecció d'avifauna. En la instal·lació del tram aeri de la nova la línia elèctrica i els seus suports es tindrà en consideració el que establix el Reial decret 1432/2008, de 29 d'agost, pel qual s'establixen mesures per a la protecció de l'avifauna contra la col·lisió i l'electrocució en línies elèctriques d'alta tensió, així com les prescripcions tècniques.  
  
Segons la Resolució del 31 d'agost de 2020, del director general del Medi Natural i Avaluació ambiental, el terme municipal de Sagunt es troba en la llista de municipis afectats per sobrepoblació de conills. La DGMN, en el seu informe, exposa que tant en la fase d'execució (moviment de terres), com en la fase d'explotació, s'adopten les mesures de control d'acord amb l'article 14 de l'orde esmentada.  
  
Sòls i residus  
L'impacte més important sobre el sòl és l'alteració del terreny i l'augment del risc d'erosió a causa dels moviments de terra i l'eliminació de la coberta vegetal, sobretot en zones de més pendent. Per a l'execució de la planta es preveu un condicionament previ del terreny mitjançant el rebuig i desbrossament de totes les àrees on se situen els panells i el desmunt de les zones on s'instal·laran els edificis; l'obertura de rases per al cablejat; la creació de vials interiors i d'accés; així com el desenvolupament d'una xarxa de drenatge amb la finalitat de canalitzar l'aigua, a fi de minimitzar el seu impacte. La planta se situa en zones amb pendents superiors al 25 %; no obstant això, l'informe de l'SGT considera la incidència per pendents elevats no rellevant, sempre que es mantinga tant l'actual perfil abancalat com la xarxa de camins existents.  
La implantació de la central es realitza pràcticament íntegrament sobre sòl d'elevada capacitat agrològica. En eixe sentit, l'SGT assenyala que, encara que la implantació sobre esta mena de sòls ha de minimitzar-se, vistos els condicionants territorials concurrents en les parcel·les objecte d'estudi, la instal·lació en el terme municipal de Sagunt resulta viable.  
La planta està situada sobre un sòl d'erosió potencial de moderat a alt. Així mateix, més del 60 % de la superfície total de la planta es troba en la capçalera de la conca Belcaire-Palància, classificada de prioritat mitjana (superfície forestal més del 30 % de la superfície de la conca o més del 30 % del sòl forestal amb erosió alta o molt alta), de manera que qualsevol canvi en la capacitat d'infiltració per la pèrdua de protecció del sòl repercutix negativament i directament en les zones inferiors de la conca. La disposició de les estructures s'adaptarà a les corbes de nivell, a fi de minimitzar el moviment de terres. En el cas que es produïsquen sobrants, estos s'empraran en les labors de restauració; l'apilament es durà a terme en zones adequades, i, en cas que no es puguen reutilitzar, es retiraran a un abocador controlat. Referent a això, l'informe de la DGMN especifica que no s'haurà d'afectar la geomorfologia del terreny, respectant els bancals i les terrasses existents.  
La disposició de les estructures de suport dels panells mitjançant clavament limita el moviment de terres i el segellament del terreny.  
S'aplicaran mesures correctores per a evitar l'erosió dels sòls nus. Entre les possibles mesures, l'informe de la DGMN indica l'extensió d'una capa de mulch que protegisca el terreny fins al fiançament de la capa vegetal. S'haurà de mantindre, en totes les instal·lacions, una capa de cultiu herbaci que afavorisca el manteniment de l'estructura edàfica, per tal de minimitzar el risc d'erosió i, al seu torn, afavorir la presència d'insectes pol·linitzadors; el seu ús podrà combinar-se amb l'apicultura o l'agrovoltaica (a fi de millorar la integració paisatgística). Per al manteniment de la capa de vegetació no s'empraran herbicides, sent recomanable la ramaderia extensiva o el mecanitzat. Quant a les plantacions previstes, l'EsIA no esmenta els riscos d'implantació i manteniment durant, almenys, el primer any, en què hauran de reposar-se les falles que puguen produir-se en eixe període.  
  
Com a mesura de control de l'erosió, en fase d'explotació, l'informe de la DGMN proposa la implantació de testimonis de control en superfícies amb signes de compactació del sòl (redolaments, absència de vegetació, etc.).  
L'execució de la línia d'evacuació comprén el condicionament previ del terreny mitjançant rebuig, desbrossament i obertura de rases per al cablejat; excavació de la fonamentació per a les torres elèctriques, muntatge de les torres elèctriques metàl·liques i estesa del cablejat. L'execució soterrada de les línies d'evacuació i interconnexió augmenta l'afecció quant al moviment de terres. Amb la finalitat de minimitzar este aspecte, el traçat de la línia ha de transcórrer per camins existents o per límits de parcel·les. No obstant això, en vista que el traçat de la línia 220 kV discorre en l'espai comprés entre els polígons industrials Camí La Mar i Parc Sagunt i amb la finalitat d'evitar erosionar el sòl amb moviments de terres innecessaris, este òrgan ambiental considera admissible la possibilitat d'optar per la línia en aeri, en el tram comprés entre el suport situat a l'oest de la V-23 i el CSM.  
  
Els residus perillosos es gestionaran conforme a la normativa vigent i seran retirats per un gestor autoritzat. Els residus urbans es retiraran diàriament. Els residus inerts s'apilaran per a ser retirats o reutilitzats posteriorment en zones adequades per a això. Les operacions de manteniment i neteja de la maquinària s'hauran de dur a terme en tallers autoritzats. A més, la maquinària que s'utilitze durant l'execució de les obres serà revisada periòdicament a fi d'evitar pèrdues de lubrificants o combustibles.  
Quant al consum d'aigua industrial, el promotor preveu utilitzar camions cisterna, per la qual cosa no serà necessari cap mena d'instal·lació auxiliar.  
El pla de desmantellament de les instal·lacions al final de la seua vida útil preveu la restauració paisatgística i vegetal de l'espai, amb aportació de terra vegetal. Es preveu el reciclatge i la valorització, si és el cas, de la major part dels elements de la planta. Així mateix, el pla fa un estudi dels residus que s'hi generen i establix les mesures per a tractar-los i gestionar-los d'acord amb la normativa vigent.  
Atés l'informe de DGMN, no haurà de quedar cap element artificial en l'enclavament, i la restauració ha de garantir l'ús posterior del sòl. No es considera oportuna, la retirada de terra fèrtil en els treballs de preparació del terreny, proposta pel promotor, ja que reduirà les capacitats de recuperació del sòl, a més d'invertir la seua funció com a embornal de carboni.  
Règim hidràulic  
La planta se situa en una zona de vulnerabilitat baixa a aqüífers i sobre sòls de permeabilitat alta i molt alta. A l'efecte de la consideració com a àrees crítiques enfront del canvi climàtic, la totalitat de la superfície es classifica com a àrea amb escàs interés quant a la recàrrega d'aqüífers.  
Les parcel·les destinades a la implantació de la planta solar fotovoltaica no es troben afectades per cap corredor territorial fluvial, i es localitzen al costat del corredor fluvial conformat al voltant del riu Palància. En l'execució de les obres i en la seua explotació posterior, s'haurà de mantindre, en un estat natural i adequat, aquelles zones confrontants amb l'esmentat riu, també amb l'objectiu de garantir la funció connectiva que desenvolupa el llit del riu.  
Respecte a la valoració del risc d'inundació, determinats sectors de les parcel·les on se situa la planta solar es troben afectats per perillositat d'inundació de tipus geomorfològic. Segons l'informe de l'SGT, este risc està resolt actualment amb la configuració existent d'abancalaments, i si la planta s'adapta a la morfologia actual i es conserva el mantell de vegetació natural, el risc derivat de l'escorrentia es mantindrà en un nivell baix i la planta es podria considerar viable.  
  
L'informe de l'SGT indica que, en el supòsit que es produïsquen moviments de terra que alteren la topografia actual, estos sectors de perillositat hauran de quedar lliures de panells. Consultat el visor de l'IDEV, estos sectors coincidixen amb dos tàlvegs que travessen part de les parcel·les 36, 58, 126, 159, 165, 166, 176, 9012 i 9018 del polígon 5 i part de la parcel·la 315 del polígon 4. Així mateix, i segons el mateix informe, en aquelles zones incloses en les parcel·les afectades per perillositat d'inundació pel riu Palància (segons l'SNCZI), hauran de quedar lliures de qualsevol instal·lació (tancaments inclosos) i mantindre en un estadi adequat la vegetació existent.  
En relació amb la infraestructura d'evacuació, consultat el visor d'IDEV, i adoptada la solució de traçat en subterrani (excepte el tram entre els suports 22 i 29), s'observa que hi ha franges de sòl que es veuen afectades per perillositat d'inundació geomorfològica.  
El tram aeri, al passar pel riu Palanca, haurà de complir les prescripcions legals presents en el Reglament del domini hidràulic i del text refós de la Llei d'aigües, aprovat pel Reial decret legislatiu 1/2001, de 20 de juliol, entre les quals s'inclouen: la profunditat dels llits de les línies haurà de realitzar-se com a mínim a 1 metre; no es modificaran les servituds naturals existents a fi de garantir la inexistència de risc d'embassada o inundació de les zones pròximes; es garantirà la integritat dels llits, així com els seus drenatges, vegetació, etc.  
  
D'altra banda, la SET Algímia 132/30 kV es troba, parcialment, dins d'un tàlveg que arreplega l'escorrentia de la partida del Racó de Matoses, afectada per perillositat de caràcter geomorfològic. S'hauran d'ajustar les instal·lacions de la SET Algímia a la zona de parcel·la lliure de risc. Es tracta d'un tàlveg abancalat actualment abandonat. La SET Gilet no es troba afectada per perillositat d'inundació.  
  
Complementàriament a les mesures de caràcter general previstes en l'EsIA, l'SGT planteja mesures correctores que incidixen sobre la infiltració i la minimització de l'escorrentia, en la mateixa línia que les mesures proposades en l'informe de la DGMN per a evitar l'erosió. Se centren bàsicament en el manteniment de les condicions d'infiltració amb els canvis de pendents, comptant amb una estratificació en forma de taules del terreny (nivells de topografia) entre zones de plaques solars i zones de pas, realitzades en sentit transversal al pendent; plantar i conservar zones de vegetació en els estrats herbacis, arbustius i arboris que servisquen de tamís de la pluja per a generar condicions favorables per a la infiltració i disminuir les escorrenties, i realitzar labors del sòl que mantinguen la seua textura esponjosa o, si és el cas, desenvolupar tasques agrícoles com a activitats complementàries.  
Afeccions a l'atmosfera  
Els vehicles han de complir les inspeccions tècniques de vehicles (ITV). S'emprarà maquinària amb catalitzador de tres vies, així com models de consum baix. Per a minimitzar les emissions de pols, es regaran els camins d'accés i parcel·les durant les obres. Els apilaments de materials pulverulents es realitzaran en zones protegides del vent.  
Patrimoni cultural  
L'òrgan substantiu aporta a l'expedient una memòria d'impacte sobre el patrimoni sobre la base de la prospecció arqueològica autoritzada en data 27 d'abril de 2022, amb la finalitat d'identificar, descriure i valorar l'impacte del projecte d'obra civil sobre el patrimoni. El pronunciament definitiu de l'organisme competent en matèria de patrimoni cultural està pendent d'emissió.  
En els voltants de la planta i les infraestructures projectades hi ha diversos elements patrimonials, tant jaciments arqueològics com béns d'interés cultural. En relació amb els elements d'interés arqueològic, s'hi han constatat els jaciments de Villa Ponera (a més de 200 m de la traça de la línia de 132 kV), Lloma Caldera (dins d'un dels recintes de la PSFV) i El Monument 3 (dins de l'àrea d'implantació del traçat de la línia 220 kV Gilet-Sagunt). El traçat de la línia 220 kV Gilet-Sagunt afectarà el polígon del jaciment Els Rolls II, una possible vila rústica romana alt-imperial segons la carta arqueològica de la GVA. No s'hi han identificat elements etnològics ni elements historicoartístics. Esmenta la memòria, per la seua proximitat amb les obres, l'ermita de Sant Doménech, catalogat com a BRL i a 65 m al sud-oest del tram de la línia de 132 kV Algímia-Gilet. Així mateix, el promotor cataloga amb un grau d'afecció sever el camí de la Vorajunta i l'Assegador.  
  
El promotor establix una sèrie de condicionants que dur a terme abans i durant l'execució de les obres, com ara: seguiment intensiu de les actuacions en les zones on no ha sigut possible prospectar; realització de sondejos arqueològics en la zona dels jaciments arqueològics anteriorment esmentats; protecció i senyalització mitjançant balises de l'ermita de Sant Doménech i el control del moviment de terres.  
  
Serà necessari establir un marge de seguretat de 50 m de distància mínima als jaciments arqueològics identificats. Es farà un seguiment arqueològic dels moviments de terres previstos en l'àmbit de 200 metres, a fi d'evitar-ne l'afecció directa o indirecta, llevat que l'informe definitiu en matèria de patrimoni adopte mesures menys restrictives sobre estos.  
Davant de l'aparició de restes arqueològiques durant el transcurs de l'execució de les obres, serà aplicable el que disposa l'article 63 del text consolidat de la Llei 4/1998, d'11 de juny, de la Generalitat Valenciana, del patrimoni cultural valencià, a l'efecte de les actuacions arqueològiques en obres ja iniciades, en els termes preceptuats en els articles 64 i 65 de la mateixa llei.  
En relació amb l'afecció a vies pecuàries i senderes, la línia subterrània d'evacuació se solapa amb la colada del camí vell de Terol, creua la colada del camí del Segador, la Vereda de la Muntanyeta, la colada del camí del Segador; la colada de l'assagador del riu Palància i la canyada d'Aragó o camí de Llíria. Serà necessari sol·licitar les modificacions pertinents i/o les autoritzacions d'ocupació demanial del subsol d'elements auxiliars necessaris segons la Llei 3/2014, d'11 de juliol, de la Generalitat, de vies pecuàries de la Comunitat Valenciana. Durant les obres es respectarà la prioritat del pas de les persones i bestiars, evitant el desviament d'estos o la interrupció de la seua marxa. Així mateix, la línia de 220 kV creua el traçat provisional de la sendera homologada GR-10 regulat pel Decret 179/2004, de 24 de setembre, del Consell. No s'afecta cap MUP ni arbres monumentals.  
  
Paisatge i medi socioeconòmic  
Els espais circumdants a l'emplaçament de la planta estan compostos per cultius agrícoles de regadiu, principalment cítrics. Per a la seua correcta integració en el paisatge i morfologia del territori existent, el promotor, en el seu annex número I, incorpora les modificacions proposades per l'SIVP en el seu primer informe respecte el disseny de la planta (mencionades en l'apartat de tramitació administrativa). Malgrat això, l'SIVP, en el seu segon informe, exposa que no s'observa gràficament l'ordenació dels panells en l'interior dels recintes, amb la qual cosa, per a la correcta integració de l'actuació en el paisatge, s'hauran de dur a terme les següents mesures d'integració paisatgística (MIP, d'ara en avant):  
- Les lluminàries es disposaran de manera que no s'il·luminarà fora del perímetre dels recintes ni fora de la superfície de les subestacions.  
  
- S'utilitzaran llastos del mateix cromatisme del terreny en els vials interiors de la planta.  
- Les casetes i edificacions prefabricades es pintaran de colors del terreny de l'entorn (marrons clars, ocres o terrosos).  
- Es mantindrà l'arbratge existent que no es veja afectat per la implantació dels panells, tant dins com fora de la tanca, una vegada realitzada la nova ordenació interior dels panells en els recintes.  
- En la parcel·la 315 es generarà una zona de transició de 20 m amb el terreny forestal existent en el límit oest. Es trasplantarà arbratge fructícola, afectat per la implantació dels panells, tant en esta zona com en la zona d'afecció de la carretera CV-320 sobre esta parcel·la.  
- En els dos recintes situats més al nord es respectaran els camins existents en l'interior dels recintes com a vials interiors, ja que estos estructuren i donen accés als diferents bancals. Els panells es distribuiran en els diferents bancals per a respectar la topografia.  
- En el recinte sud-oest superior, tangent al riu Palància, es respectaran els bancals existents i els camins centrals que els donen accés. Els panells es distribuiran en els diferents bancals per a respectar la topografia. A més, en el límit oest d'este recinte, es deixarà una zona de transició amb el riu en la qual es mantinga la plantació existent, conformada per tres fileres d'arbres cítrics.  
- En relació amb l'entorn de la SET Algímia es disposarà arbratge fructícola entre esta subestació i el camí rural asfaltat, mentres que la SET Gilet es disposarà alineada al límit nord de les parcel·les, i tan allunyada del camí rural com siga possible, mantenint-se la plantació de les parcel·les en les quals no se situe la subestació.  
A més d'adoptar les MIP, el promotor aportarà la justificació i els resultats del procés de participació pública i la correcció de la memòria del pla de desmantellament amb l'actualització del pressupost.  
  
Quant a la línia d'evacuació proposada, l'SIVP establix que, com que van enterrades travessant les parcel·les que componen els diferents recintes i camins de domini públic, no tindrà influència en el paisatge. No obstant això, considera que no s'han identificat els recorreguts escènics en l'àmbit de la línia, cosa que resulta rellevant en el tram de línia aeri en creuar el nus d'infraestructures per la gran quantitat d'observadors (l'A-23, l'AP-7 i la línia de tren).  
Efectes sinèrgics  
A causa de l'ocupació d'un espai geogràfic comú i en compartir línia d'evacuació amb altres projectes, el promotor presenta un estudi de sinergies en el qual s'analitzen els efectes esperables sobre factors mediambientals destacables, i en què es conclou que la fauna, juntament amb el paisatge, seran els factors amb més probabilitat d'impacte per l'alteració del seu hàbitat i per l'impacte visual i ocupació de les instal·lacions. El soterrament minimitza les sinergies identificades en l'EsIA. Així mateix, l'elevada presència d'infraestructures (línies elèctriques, carreteres, edificacions diverses, cultius, etc.) d'origen antròpic ja presents en l'entorn més immediat a la planta solar i les seues instal·lacions associades, contribuiran a la integració del projecte en el paisatge. Els efectes positius es produiran sobre la hidrologia, el desenvolupament econòmic i sobre el medi ambient global, amb la transició energètica, estalvi de CO2 i lluita contra el canvi climàtic, per la producció d'energia a partir d'una font renovable.  
Riscos i vulnerabilitat  
El promotor aporta un document de prevenció d'incendis per l'execució d'obres en terrenys forestals o les seues proximitats. Així mateix, s'aporta un annex amb l'estudi de la vulnerabilitat del projecte que inclou la identificació, la descripció, l'anàlisi, la valoració i les mesures d'actuació dels efectes esperats sobre els factors següents: inundacions i despreniments, pujada del nivell de la mar, terratrémols, fenòmens meteorològics adversos, incendis forestals, residus o emissions perilloses i risc d'erosió.  
Ateses les característiques de la planta fotovoltaica i la seua ubicació no s'hi identifiquen riscos mediambientals considerables associats a la vulnerabilitat enfront de successos externs.  
Pla de vigilància ambiental  
El pla de vigilància ambiental proposa el seguiment i control dels impactes detectats i els que puguen aparéixer; el compliment de les mesures protectores aplicables, valorant-ne l'eficàcia, i les situacions d'emergència. Es proposen indicadors per al mesurament d'objectius proposats. Este seguiment i control es materialitzarà en un programa de visites periòdiques, documentades amb informes i seguiments fotogràfics. Destacar, entre les mesures adoptades, l'avís de l'inici dels treballs als agents mediambientals de la comarca. També s'incorpora un pressupost estimat del PVA.  
Finalitzada la vida útil de la instal·lació, es procedirà al desmantellament dels elements d'esta i a la restauració dels terrenys al seu ús previ. Segons l'informe de l'SIVP, s'haurà de completar amb les demolicions i extraccions dels tubs formigonats sota els camins, així com la fonamentació dels suports de la línia d'evacuació aèria abans del farciment. En este sentit, s'haurà de completar la memòria del pla de desmantellament i actualitzar el pressupost segons s'indica en este informe.  
Consideracions jurídiques  
El projecte constituïx un supòsit d'avaluació d'impacte ambiental ordinària, de conformitat amb les previsions de l'epígraf 2.g de l'annex I del Decret 162/1990, de 15 d'octubre, i de l'epígraf 4.i de l'annex II de la Llei 21/2013, de 9 de desembre, en concordança amb l'article 7.1 d'esta llei.  
L'expedient ha observat els tràmits que preveu la secció 1a, capítol II, del títol 2 de la Llei 21/2013, de 9 de desembre, d'avaluació ambiental, i la resta de disposicions que li són aplicables.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tot el que s'ha esmentat anteriorment, a proposta del Servici d'Avaluació d'Impacte Ambiental i en ús de les atribucions que tinc, resolc:  
  
Primer  
Formular la declaració d'impacte ambiental del projecte de la planta solar fotovoltaica de 49,995 MWp, Morvedre 7, subestacions de transformació i línia d'evacuació promoguda per Renovalia Alcántara, SL, en els termes municipals de Sagunt, Albalat dels Tarongers i Petrés (València), en la qual s'establixen les condicions ambientals, incloses les mesures preventives, correctores i compensatòries, que resulten de l'avaluació ambiental practicada i s'exposen a continuació, en les quals s'ha de desenvolupar el projecte per a l'adequada protecció del medi ambient i els recursos naturals, sense perjuí de l'obtenció prèvia de les autoritzacions sectorials que li siguen aplicables.  
  
Atesos els antecedents i fonaments de dret exposats, es resolen les condicions del projecte i les mesures preventives, correctores i compensatòries dels efectes adversos sobre el medi ambient, que s'establixen en els termes següents:  
i) Condicions generals  
1. La línia d'evacuació des de la SET Algímia fins al nus conformat per les infraestructures existents (V-23 i el ferrocarril València-Barcelona), excepte el tram entre els suports 22 i 29, haurà de discórrer en subterrani a través de l'extensa xarxa de camins existents, considerant la continuïtat i l'extensió de la xarxa de camins i límits de parcel·la. Haurà de definir i incorporar al projecte d'execució en la memòria, els plànols i el pressupost, per a la seua execució real i efectiva, i verificada en fases posteriors de la tramitació per l'òrgan substantiu, previ a l'autorització de l'explotació.  
2. Derivat de l'afecció per perillositat d'inundació de diversos àmbits de la planta, i de conformitat amb els informes de l'òrgan competent en la matèria, les zones incloses en les parcel·les afectades per perillositat d'inundació (segons l'SNCZI) associada al riu Palància han de quedar lliures de qualsevol instal·lació (tancaments inclosos) i mantindre la vegetació existent en un estadi adequat. Quant a la SET Algímia, sítia en les parcel·les 460 i 127 del polígon 4, la seua instal·lació s'ajustarà a la zona de les parcel·les lliure de risc d'inundació. Hauran de quedar lliures de panells els sectors (afectats per perillositat d'inundació de tipus geomorfològic, que coincidixen amb dos tàlvegs) de les parcel·les 36, 58, 126, 159, 165, 166, 176, 9012 i 9018 del polígon 5 i part de la parcel·la 315 del polígon 4, llevat que siga possible instal·lar-los sense fer cap moviment de terres que altere la topografia actual o que s'acredite mitjançant un estudi específic (d'inundabilitat) l'escassa incidència del risc d'inundació.  
  
3. El promotor haurà de complir totes les mesures preventives i correctores previstes en l'EsIA, el projecte tècnic i la resta de documentació que hi ha en l'expedient, així com les acceptades després de la informació pública o contingudes en la informació complementària aportada a l'expedient, sempre que no contradiguen el que s'establix en la present resolució.  
4. Es recorda el compliment de tota la legislació rellevant que siga aplicable, i que afecte els elements del medi que recull esta resolució.  
  
5. En els termes que preveu l'article 43 de la Llei 21/2013, de 9 de desembre, esta declaració d'impacte ambiental perdrà la vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'ha començat l'execució del projecte en el termini de quatre anys. A este efecte, el promotor haurà de notificar a l'òrgan ambiental el començament de les obres.  
ii) Condicions relatives a mesures preventives, correctores i compensatòries per als impactes més significatius.  
6. S'hauran d'incorporar al disseny del projecte el condicionat i les mesures correctores establides en els informes dels òrgans competents en matèria d'ordenació del territori i paisatge, i, en matèria de medi natural, i que s'exposen en el cos d'esta declaració. Estes mesures i condicions s'hauran d'incorporar al projecte d'execució en la memòria, plànols i pressupost, per a l'execució real i efectiva, i es verificaran en fases posteriors de la tramitació per l'òrgan substantiu, prèviament a l'autorització de l'explotació.  
7. Per a reduir l'erosió hídrica de la pluja i mantindre l'estrat en condicions adequades per a una bona infiltració, en les zones no ocupades pels mòduls es plantarà vegetació anàloga a l'existent amb inclusió d'espècies arbustives i arbòries autòctones, sense ús d'herbicides. Així mateix, amb la finalitat de facilitar la infiltració, es desenvoluparan tasques agrícoles encaminades a mantindre la textura esponjosa del substrat. Es disposaran corredors de vegetació que permeten crear un espai en mosaic que afavorisca la circulació de la fauna i el manteniment d'un ecosistema naturalitzat.  
8. A fi de compensar la pèrdua d'hàbitats de caràcter agrícola, es mantindran els cultius existents en les parcel·les cadastrals no ocupades per la disposició dels panells, i amb la finalitat de permetre el desenvolupament de les postes d'avifauna, es dedicaran noves superfícies (adquisició o arrendament) a l'ús agrícola. Esta esmena d'afeccions s'efectuarà en una proporció equivalent d'almenys el 25 % de la superfície afectada, que es mantindrà fins a la finalització de la vida útil de la planta.  
9. En cas d'executar-se les obres en època de reproducció de l'àguila cuabarrada (de març a juny), es comunicarà prèviament al servici competent en vida silvestre perquè el seu personal duga a terme una prospecció prèvia, i, en cas de localitzar-se nidificació, s'establisca un calendari d'obres amb les parades biològiques oportunes.  
10. No s'instal·larà enllumenat exterior en la planta fotovoltaica, a excepció dels dispositius d'il·luminació imprescindibles enfront de situacions de risc. Haurà d'incorporar criteris d'il·luminació sostenible amb els quals es reduïsca el consum energètic i es minimitze la contaminació lumínica nocturna de les instal·lacions.  
11. Es disposarà de zones impermeabilitzades i d'un sistema de recollida de possibles fuites d'olis i combustibles, procedents de la maquinària i de les estructures que es generen durant l'execució de l'obra. Els residus generats es gestionaran segons la normativa vigent i mitjançant un gestor autoritzat; s'establiran les zones de recollida de residus i no s'apilaran en zones amb pendents elevats o amb perillositat d'inundació.  
12. Atesa la proximitat a terreny forestal, s'haurà de complir l'annex IX plec general de normes de seguretat en prevenció d'incendis forestals que s'han d'observar en l'execució d'obres, treballs i aprofitaments que es realitzen en terreny forestal o en els seus voltants, del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana.  
13. Totes les actuacions que es realitzen en zona de domini públic hidràulic (DPH) o zona de policia de qualsevol llit públic, hauran de complir les limitacions d'usos en la zona de flux preferent i comptar amb la preceptiva autorització de la Confederació Hidrogràfica del Xúquer per l'ocupació de les seues zones de policia, de conformitat amb l'article 9 del Reglament del domini públic hidràulic.  
14. El subministrament d'aigua ha de realitzar-se des d'un origen emparat per un dret a l'ús privatiu de les aigües. D'acord amb l'article 52 del text refós de la Llei d'aigües, el dret a l'ús privatiu de les aigües s'adquirix per disposició legal (art. 54) o per concessió administrativa.  
  
15. Es complirà l'informe definitiu de l'òrgan competent en matèria de patrimoni cultural, el qual haurà d'obtindre's abans de l'inici de l'execució del projecte. Si es troben restes paleontològiques, arqueològiques o etnogràfiques durant l'execució de les obres, el promotor haurà de paralitzar les obres i posar el fet en coneixement de l'òrgan competent en patrimoni cultural de manera immediata, i adoptar les mesures pertinents per a la protecció i conservació, de conformitat amb el que preveuen els articles 63 i 65 de la Llei 4/1998, del patrimoni cultural valencià.  
16. Pel que fa a l'afecció a vies pecuàries, es garantirà la seua continuïtat d'acord amb les disposicions de la Llei 3/2014, d'11 de juliol, de vies pecuàries.  
17. L'emissió de l'autorització administrativa de tancament definitiu de la central obligarà el promotor a desmantellar-la en els termes definits en el pla aportat.  
iii) Condicions al Pla de vigilància ambiental.  
18. Les accions incloses en el Programa de vigilància i seguiment ambiental s'hauran de documentar per a acreditar l'adopció i l'execució de les mesures preventives i correctores proposades i la comprovació de l'eficàcia que tenen. Així mateix, s'hi hauran d'incorporar les mesures establides en els informes evacuats pel Servici d'Infraestructura Verda i Paisatge, tant les exposades en el cos de la present declaració com les indicades respecte del pla de desmantellament en este. La documentació ha d'estar a la disposició de les autoritats competents.  
  
  
Segon  
D'acord amb el que preveu l'article 41 de la Llei 21/2013, de 9 de desembre:  
a) Ordenar la publicació de la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Esta declaració d'impacte ambiental no serà objecte de recurs sense perjuí dels que, si és el cas, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada segons els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 7 de febrer de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»